ລັດຖະບານ ທ່ານໂອບາມາ ຈະວາງ ຂໍ້ຈຳກັດໃໝ່ ໃນການ ປົກປ້ອງ ສິ່ງແວດລ້ອມ
ອົງການປ້ອງສິ່ງແວດລ້ອມ ຈະປະກາດ ກົດລະບຽບໃໝ່ ເພື່ອພະຍາຍາມຕັດ ການສົ່ງທາດ carbon ຂຶ້ນສູ່ອາກາດ ລົງ 30 ເປີເຊັນ ພາຍໃນປີ 2030.
ລັດຖະບານໂອບາມາ ກຳນົດຈະເປີດເຜີຍຂໍ້ຈຳກັດໃໝ່ ວ່າດ້ວຍການສົ່ງທາດ carbon ຂຶ້ນສູ່ອາກາດຈາກພວກ ໂຮງໄຟຟ້າແຫ່ງຕ່າງໆໃນສະຫະລັດ ໜັງສືພິມ The Wall Street Journal ແລະໜັງສືພິມ New York Times ກ່າວວ່າອົງການປົກປ້ອງສິ່ງແວດລ້ອມ ຈະປະກາດອອກໃນວັນຈັນມື້ນີ້ ກົດລະບຽບທີ່ທາງລັດຖະບານ ສະເໜີໄປເພື່ອພະຍາຍາມຕັດການສົ່ງທາດ Carbon ຂຶ້ນສູ່ ອາກາດລົງ 30 ເປີເຊັນພາຍໃນປີ 2030 ລາຍງານຂ່າວດັ່ງ ກ່າວ ເວົ້າວ່າ ພວກລັດຕ່າງໆຈະມີທາງເລືອກຢ່າງກວ້າງ ຂວາງ ເພື່ອໃຫ້ບັນລຸເປົ້າໝາຍໃນການລົດຜ່ອນອາກາດເປິ ເປື້ອນລົງນີ້ ກົດລະບຽບດັ່ງກ່າວ ຊຶ່ງຄາດວ່າຈະສຳເລັດລົງໃນປີຕໍ່ໜ້ານີ້ຈະຈັດຕັ້ງຂໍ້ຈຳກັດແຫ່ງ ຊາດຄັ້ງທຳອິດກ່ຽວກັບທາດ Carbon dioxide ຊຶ່ງເປັນແກສທີ່ສຳຄັນທີ່ສຸດ ທີ່ ເຊື່ອມໂຍງກັບການປ່ຽນແປງຂອງດິນຟ້າອາກາດຈາກພວກໂຮງໄຟຟ້າແຫ່ງຕ່າງໆ ໃນປະເທດ ໂດຍສະເພາະພວກໂຮງໄຟຟ້າທີ່ໃຊ້ຖ່ານຫິນແລ່ນນັ້ນ ໂຄງການລິເລີ້ມໃໝ່ ຊຶ່ງມີວັດຖຸປະສົງເພື່ອສົ່ງເສີມການຫາແຫຼ່ງພະລັງງານໜຸນວຽນໃໝ່ ເຊັ່ນການໃຊ້ແສງຕາເວັນແລະລົມ ຕະຫຼອດທັງພະລັງງານທີມີປະສິດທິຜົນ ອັນເປັນພາກສ່ວນນຶ່ງຂອງແຜນການປະຕິບັດທີ່ໃຫຍ່ຂຶ້ນ ທີ່ປະທານາທິບໍດີບາຣັກ ໂອບາມາ ໄດ້ປະກາດອອກໃຫ້ຮູ້ເມື່ອນຶ່ງປີຜ່ານມາ ໃນຄວາມພະຍາຍາມເພື່ອລົດຜ່ອນຄວາມຮ້ອນຂອງໂລກລົງນັ້ນ